Administrata amerikane mbron informacionin e zbulimit për Irakun - 2003-09-28
Keshilltarja Rice thote se SHBA-te i kishin te gjitha arsyet te besonin se Sadam Huseini vazhdonte perpjekjet per te zoteruar arme te s
Shtëpia e Bardhë dhe agjencia qëndrore e zbulimit CIA hodhën poshtë pretendimet se lidhur me programet e armëve irakiane u përdorën informacione të vjetëruara për të justifikuar ndërhyrjen ushtarake. Këshilltarja amerikane e sigurimit kombëtar Condoleezza Rice tha sot se presidenti Bush mori informarionin e ri lidhur me armët irakiane në momentet para luftës. Në përgjigje të kritikave të ashpra të Kongresit mbi cilësinë e informacionit amerikan të zbulimit, mbi të cilin u bazua administrata kur mori vendimin për të filluar luftën, Këshilltarja e Sigurisë Kombëtare, Condoleeza Rice thotë se Shtetet e Bashkuara i kishin të gjitha arsyet të besonin se ish-udhëheqësi irakian Sadam Husein vazhdonte përpjekjet për të zotëruar armë të shkatërrimit në masë. Gjatë një emision në stacionin televiziv Fox, zonja Rice u pyet lidhur me njoftimet e shtypit ku citohej një letër nga anëtarë me peshë të Komisionit të Zbulimit të Dhomës së Përfaqësuesve dërguar drejtorit të CIA-s, ku thuhej se informacioni mbi armët e Irakut ishte “fragmentar” dhe i bazuar kryesisht në vlerësime të vjetra të bëra pas ikjes së inspektorëve ndërkombëtare të armëve në vitin 1998. Ndërkohë kryeinspektori amerikan i armëve David Kay po përgatit një raport të brendshëm mbi përpjekjet për të gjetur prova për armët e ndaluara në Irak. Zonja Rice thotë se nuk ka shumë shanse që raporti të përmbajë zbulime të rëndësishme lidhur me armët e shkatërrimit në masë, por se çdo lloj përfundimi do të bëhet publik. Sekretari amerikan i Shtetit Colin Powell thotë se zyrtarët pritet të paraqesin një projekt-rezolutë të re për Irakun në Kombet e Bashkuara, pas dy ditësh por nuk është i sigurt nëse ajo do të sigurojë përkrahje ushtarake të konsiderueshme nga ana e aleatëve. Zoti Powell tha të dielën në një intervistë me kanalin televiziv ABC se pak vende janë të përgatitura të dërgojnë trupa për të përforcuar përpjekjet e sigurisë dhe për të ndihmuar në rindërtimin e Irakut. Ai tha se bisedimet për forca të mundshme janë zhvilluar tashmë me Turqinë, Pakistanin dhe Korenë e Jugut. Nuk është e qartë se kur do të votojnë Kombet e Bashkuara për rezolutën e re, pasi ajo të paraqitet. Zoti Powell tha se është e rëndësishme që të veprohet shpejt për rezolutën e OKB-së, para takimit të muajit të ardhshëm të vendeve dhuruese, ku zyrtarët amerikanë do të kërkojnë përkrahje ndërkombëtare në Irak. Disa vende dhe organizata ndërkombëtare presin që të miratohet rezoluta e re, para se të japin trupa dhe fonde.//kk//